
Τρίτη, 14 Ιουλίου 2026
ΔΕΛΤΙΟ ΤΥΠΟΥ

Τραυματισμός επιβάτιδας Ε/Π-Τ/Ρ σκάφους στις Σπέτσες - Τραυματισμός επιβάτη Ε/Γ-Τ/Ρ σκάφους στη Ζάκυνθο – Μηχανική βλάβη λέμβου στη Σαλαμίνα - Διακομιδές ασθενών

Τις απογευματινές ώρες χθες, ενημερώθηκε η Λιμενική Αρχή των Σπετσών για τον τραυματισμό 40χρονης αλλοδαπής (υπήκοος Σερβίας) επιβάτιδας, επαγγελματικού-τουριστικού (Ε/Π-Τ/Ρ) σκάφους, στο Παλιό λιμάνι των Σπετσών. Συγκεκριμένα, η 40χρονη έπεσε στη θάλασσα κατά την διαδικασία πρόσδεσης στο λιμάνι, με αποτέλεσμα τον τραυματισμό της στο πόδι από την προπέλα του σκάφους. Η τραυματίας, μεταφέρθηκε αρχικά στο Πολυδύναμο Περιφερειακό Ιατρείο Σπετσών για τις πρώτες βοήθειες και στη συνέχεια με το Ε/Γ-Τ/Ρ «ΕΥΓΕΝΙΑ» Ν.Σ 1445 στη Λιμενική εγκατάσταση Κόστα Αργολίδας. Από εκεί διακομίστηκε στο Γενικό Νοσοκομείο Άργους για περαιτέρω ιατρική περίθαλψη. Από το Λιμεναρχείο Σπετσών, που διενεργεί την προανάκριση, συνελήφθη ο 40χρονος αλλοδαπός (υπήκοος Κροατίας) Κυβερνήτης του Ε/Π-Τ/Ρ σκάφους, για παράβαση του άρθρου 314 του Π.Κ. «Σωματική βλάβη από αμέλεια».

*****

Τις μεσημβρινές ώρες χθες, ενημερώθηκε η Λιμενική Αρχή του Αγίου Νικολάου Βολιμών για τον τραυματισμό 53χρονου αλλοδαπού (υπήκοος Ουγγαρίας) επιβάτη, επιβατηγού-τουριστικού (Ε/Γ-Τ/Ρ) σκάφους στη Ζάκυνθο. Συγκεκριμένα, ο 53χρονος τραυματίστηκε στην μέση λόγω των έντονων κυματισμών, κατά τη διάρκεια περιηγητικού πλου στη θαλάσσια περιοχή «ΝΑΥΑΓΙΟ». Το Ε/Γ-Τ/Ρ σκάφος επέστρεψε στο λιμάνι Αγίου Νικολάου Βολιμών, από όπου ο 53χρονος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ζακύνθου για ιατρική περίθαλψη. Από τον Λιμενικό Σταθμό Αγίου Νικολάου Βολιμών, που διενεργεί την προανάκριση, συνελήφθη ο 59χρονος ημεδαπός Κυβερνήτης του σκάφους για παράβαση του άρθρου 314 του Π.Κ. «Σωματική βλάβη από αμέλεια». 

*****

Τις απογευματινές ώρες χθες, ενημερώθηκε η Λιμενική Αρχή της Σαλαμίνας για ακυβερνησία λέμβου, λόγω μηχανικής βλάβης, με 4 ημεδαπούς επιβαίνοντες, στη θαλάσσια περιοχή 0,8 ν.μ. νοτιοδυτικά ακρωτηρίου Πετρίτη Σαλαμίνας. Στο σημείο έσπευσαν το αλιευτικό (Α/Κ) «ΒΑΛΑΝΤΗΣ-ΡΑΛΛΗΣ» Ν.Π. 7970, το σκάφος «ΚΑΤΕΡΙΝΑ» Λ.Π. 3962-Γ’, καθώς και Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε τη λέμβο με τους επιβαίνοντές της καλά στην υγεία τους. Η λέμβος μεταφέρθηκε με την συνδρομή του Α/Κ και συνοδεία ΠΛΣ στο λιμάνι του Μεγάλου Πεύκου, όπου προσέδεσε με ασφάλεια. Από το συμβάν δεν παρατηρήθηκε θαλάσσια ρύπανση. 

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-91χρονης, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» Ν. Σπετσών 323,
-59χρονου, από το λιμάνι Αγνώντα Σκοπέλου στο λιμάνι του Βόλου, με το Τ/Ρ-Α/Ψ «ΑΓΙΟΣ ΔΗΜΗΤΡΙΟΣ» Τ. Σκιάθου 190 Α’,
-77χρονης, από το λιμάνι Γαίου Παξών στο λιμάνι της Ηγουμενίτσας, με Ναυαγοσωστικό σκάφος Λ.Σ.-ΕΛ.ΑΚΤ. και
-8χρονου, από το λιμάνι της Σαμοθράκης στο λιμάνι της Αλεξανδρούπολης, με Περιπολικό σκάφος Λ.Σ.-ΕΛ.ΑΚΤ.

